
Kiya Gaya He. 
Bismillahir Rahmannir Raheem. 


Shabe Kadar Allah ne khususiyat ke sath Ummat 
Muhammadiya ko ata farmayi he rivayato me ata he 
ke Nabie Karim sallallahu alaihi vasallam ka irshad 
he meri Ummate Muhammadiya ki umaro ka tazkira 
kiya jaisa ke Nabie Karim sallallahu alaihi vasallam 
ka irshad he ke meri ummat ki umare 60 se lekar 70 
ke darmiyan he am taur par Ummate Muhammadiya 
ke log 60 / 70 ke darmiyan rukhsat ho jaate he koi jara 
aaghe baad gaya to baad gaya varna am taur par yahi 
umare rehti he apni ummat ki umaro ko yaad kiya aur 
uske mukable me aagli ummato ko jo umare di gayi 
thi isko jab Nabie Karim sallallahu alaihi vasallam ne 
dekha to aap ko ye khyal huva ke ibadat me meri 
ummat unka mukabla nahi kar sakti jiski vajah se 


Nabie Karim sallallanu alaihi vasallam ke dil me ek 
gam kisi kefiyat paida huvi isse malum hota he ke 
Nabie Karim sallallahu alaihi vasallam ko ummat ke 
sath kitna pyar aur talluk tha ke ye chiz bhi aapke liye 
gam ka jariya huvi. 

To ispar Allah ki taraf se sure kadar utari gayi jisme 
Allah ne irshad farmaya Shabe Kadar hazar mahino 
se behtar he aur hazar mahino ka hisab lagaya gaya 
to 83 sal aur 4 mahine hote he aur farmaya gaya ke 
isse behtar he agar koi adami 83 sal aur 4 mahine 
ibadat kare usko Shabe Kadar me ibadat ka savab 
usse bhi jiyada milega aur voh jiyadati kitni hogi voh 
bhi usme nahi batlayi gayi he to jahir he ke ek raat ka 
itna jiyada savab he. 

Hazrat Shaikh (rh) farmate he ke agar kisi adami ko 
zindagi me das raate bhi mil jaye to yu samaziye ke 
833 sal balke usse jiyada ka savab milega isliye ye 
bade ehtemam ki chiz he. 

Baz rivayato me ye bhi he ke ek martba Nabie Karim 
sallallahu alaihi vasallam ne Bani Israil ke ek abid ka 
tazkira kiya jisne 500 sal tak Allah ki ibadat ki ye 
sunkar Sahabae Kiram (rd) ko ye khyal huva ke hame 


to ye makam hasil nahi ho sakta aur ispar afsos bhi 
huva ke ham bavajud chahane ke ispar amal nahi kar 
sakte ispar sure kadar najil huvi jis me batlaya gaya 
ke Shabe Kadar ek hazar mahino se behtar he ab 
jahir he agar aisi chand raate adami ko mayassar ho 
jaye to uski kamyabi aur murad puri hone ke liye kafi 
he. 

Allah farmate he ke hamne kuran ko laylatul kadar 
me najil kiya puri sure hi Shabe Kadar ki fazilat ko 
bayan karne ke liye najil ki gayi he. 


Aaghe Iske Fazail Aur Isme Namaz Aur Ibadat Ke 
Fazail Batla Rahe He. 

Abu Huraira (rd) se mankul he ke Nabie Karim 
sallallahu alaihi vasallam ne irshad farmaya jo adami 
laylatul kadar me iman aur ehtesab ke sath khada 
raha yani usne namaz padhi aur ibadat ki to uske 
pichhle sare gunah maaf kar diye jayege. (muttafakun 
alayahi hadish no.1189) 

lfadat: iski tafsir karte huve ulmane likha he ke namaz 
padhna hi zaruri nahi balke ibadat ke dusre jitne tarike 
he jaise tilavat duva tasbihat vagaira inme se kisi bhi 
ibadat ke tarike se Allah ki khushnudi hasil ki aur 


apne avkat ko isme sarf kiya to isko ye fazilat hasil ho 
jayegi. 


Abdullah Bin Umar (rd) farmate he ke Nabie Karim 
sallallanu alaihi vasallam ke bahut se Sahaba ko 
khavab me Shabe Kadar ka aakhri sat raato me hona 
dikhlaya gaya jab Sahabae Kiram (rd) ne apne ye 
khavab Nabie Karim sallallahu alaihi vasallam ke 
samne bayan kiya to Nabie Karim sallallahu alaihi 
vasallam ne irshad farmaya me dekh raha hu ke tum 
sab ke khavab aakhri sat raat ke mutallik muttafik ho 
rahe he isliye jo adami Shabe Kadar ko talash karna 
chahe to usko chahiye ke aakhri sat raato me talash 
kare. (muttafakun alayahi hadish no.1190) 

lfadat: khavab me ye batlaya gaya ke ramazan ki 
aakhri sat raato me Shabe Kadar he agar tees ka 
mahina ho to aakhri sat raate 24 se lekar 30 tak hoti 
he aur agar untees ka mahina ho to 23 se lekar aakhir 
tak hoti he in saari raato me isko talash karne ka 
ehtemam kiya jaye. 

Ulmane likha he ke kayi Hazraat ka ek hi tarah ka 
khavab dekhna bhi is khavab ke sachcha hone ki 
alamat he yani ek tarah ki chiz kayi logo ne khavab 


me dekhi aur sab bayan kar rahe he to ye goya is 
baat ki nishani samzi jayegi ke ye khavab sachcha he 
jaisa ke azaan ke mutallik aata he ke jab Nabie Karim 
sallallahu alaihi vasallam ko ye fikar lahik huvi ke logo 
ko namaz ke vaste bulane ke liye kaunsa tarika 
ikhatiyar kiya jaye iske liye mashvera huva aur jab koi 
baat taiy nahi huvi to fir raat ko bahut se logo ne 
khavab dekha jis me azaan ka tarika batlaya gaya is 
mauka par bhi Nabie Karim sallallahu alaihi vasallam 
ne yahi farmaya ke tum sab logo ke khavab ek chiz 
par muttafik ho rahe he yaha par bhi kayi logo ne 
khavab dekhe aur kayi logo ka ek tarah ka khavab 
dekhna is khavab ke sachcha hone ki alamat he 
lihaza Nabie Karim sallallahu alaihi vasallam farmate 
he ke jo adami Shabe Kadar ko talash karna chahe to 
usko chahiye ke aakhri sat raato me talash kare 
ramazan ke mahine me aakhri sat raato me jag lena 
koi mushakil nahi he log mamuli mamuli makasid ke 
liye mamuli mamuli garjo ke liye chand paiso ke khatir 
raat bhar jagte he koi adami Allah ki khushnudi hasil 
karne aur 83 sal ki ibadat ka savab hasil karne ke liye 


agar chand raate jag le to ye koi mushikal kam nahi 
he. 


Aisha (rd) farmati he ke Nabie Karim sallallahu alaihi 
vasallam ramazan ke aakhri ashara me_  etekaf 
farmaya karte the aur irshad farmate the Shabe Kadar 
ko ramazan ke aakhri ashara me _ talash_ karo. 
(muttafakun alayahi hadish no.1191) 


Aisha (rd) farmati he ke Nabie Karim sallallahu alaihi 
vasallam ne irshad farmaya ke Shabe Kadar ko 
ramazan ke aakhri ashara ki tak 21, 23, 25, 27, 29 
raato me talash karo. (muttafakun alayahi hadish 
no.1192) 

lfadat: jamhur ulama yahi farmate he ke aakhri ashara 
se murad 21 se lekar aakhir tak he chahe mahina 29 
ka ho ya 30 ka ho. 


Albatta allama lbne Hazam (rh) jo bade alim aur 
muhaddish guzare he voh farmate he ke agar mahina 
30 ka ho to aakhri ashara 21 se lekar 30 tak kaha 
jayega aur agar 29 ka ho to 20 se lekar 29 tak shumar 
kiya jayega. Lekin chuke etekaf ki ibteda sab ke 


nazdik 20 sham aur 21 ki raat se hoti he isliye aksar 
ne vahi murad liya he aur vahi rajeh bhi he. 


Vaise Shabe Kadar ke mutallik bahut sare akaval 
he 50 kaul he ke kab hoti he baz Hazraat is taraf 
gaye he. 

Allama Ibne Arabi (rh) ne bhi kaha he ke sal bhar me 
ghumti rehti he. 

Hazrat Shah Valiullah Sahab (rh) farmate he ke 
Shabe Kadar do hoti he ek to voh jis me Allah ki taraf 
se logo ke mutallik faisle hote he aur bade bade 
mamlat taiy hote he voh to sal bhar me ghumti rehti 
he aur kuran jis sal najil huva aur voh ramazanul 
mubarak me thi isliye ke kuran ke nuzul do he. Ek to 
lauhe mahafuz se asmane dunya tak jo ekbar me 
huva he aur dusra nuzul asmani dunya se Nabie 
Karim sallallahu alaihi vasallam par voh 23 sal tak 
alag alag vakto me utarta raha inna anzalanahu fi 
layalatil kadri se murad ye he ke Allah ne lauhe 
mahafuz se asmani dunya par jo utara voh isi raat me 
utara jo us sal ramazan me thi. 

Aur dusari voh raat jis me duvaye aur ibadate kabul 
hoti he aur anvarat ka ek khas inteshar hota he voh 


albatta ramazan hi me hoti he vaise aksar Hazraat is 
taraf gaye he ke Shabe Kadar ramazan hi me hoti he 
aur ramazan me aakhri ashara hi me aur isme bhi 
aakhri ashara ki taak raato 21, 23, 25, 27, 29 me hoti 
he agarache bazo ne pure ashara hi me jiyada talash 
karne ko kaha he. 

Nabie Karim sallallahu alaihi vasallam ke zamane me 
21, 23 aur 24 me hona rivayato me aaya he aur 
Hazrat Ubay Bin Kaab (rd) jo akabir Sahaba me se he 
voh to farmate he ke 27 hi ko Shabe Kadar hoti he 
isliye adami ko ramazan ki raato me khas taur se 
ehtemam karna chahiye. 

Hazrat Shaikh (rh) farmate he ke adami ko pure sal 
raat ki do namazo yani magrib aur isha ko jamat ke 
sath ada karne ka ehtemam karna chahiye isliye fazar 
subhe sadik ke baad hoti he lihaza voh to din ki 
namaz me aajati he isliye kam se kam do namaze 
jamat ke sath ada karne ka pure sal ehtemam karoge 
to Shabe Kadar me ibadat ho hi jayegi aur is surat me 
bahut bada savab mil jayega aur ye fazilat hasil ho 


jayegI. 


Sahabae Kiram (rd) in raato me ibadat ka khas 
ehtemam karte the. 

Hazrat Umar (rd) ramazan ka pura mahina sote nahi 
the raat bhar ibadat me mashgul rehte the. 

Hazrat Usman (rd) se bhi pura pura kuran ek raat me 
padhna sabit he. 

Tabein (rh) me se bahut se Hazraat voh the jo sal 
bhar raat me hamesha jagah karte the. 

Hazrat Saeed Bin Musayyib (rh) jo akabire tabein me 
se he unke mutallik he ke pachas sal tak unhone isha 
ke vuzu se fajar ki namaz ada ki. 

Hazrat Imam Abu Hanifa (rh) ke mutallik bhi yahi he 
voh Hazrat raat bhar ibadat ka ehtemam karte the. 
Hazrat Shaddad ke mutallik likna he voh farmate the e 
Allah jahannam ki aag ne meri nid uda di. 

Hazrat Silah Bin Asyam (rh) ke mutallik likha he ke 
voh raat bhar ibadat karte the aur jab sahar ka vakt 
hota to subhe sadik se pehle ye duva karte the ya 
Allah us baat ki to muz me himmat nahi he ke me tuz 
se Jannat maangu bas jahannam ke azab se muze 
bacha lena. 


Baharhal ye Hazraat ibadat karne ke baad darte rehte 
the unhi ke avsaf me ye ayat he vabilaashari hum 
yastagifarun raat ke aakhri hissa me voh log apne 
gunaho se maafi maangte he goya raat bhar ki apni 
ibadat ko bhi voh log neki nahi samazte balke yu 
samazte he ke pata nahi Allah ke yaha kabul huvi ya 
nahi. 

Kuran pak sure mominun/60 ka tarjuma: voh log 
jab Allah ki ibadat karte he to aisi halat me karte he 
ke unke dil darte rehte he. Kisi ne Hazrat Aisha (rd) se 
puchha kaya gunah karne ke baad dare sehme rehte 
he unhone farmaya aisa nahi he gunah karne ka to 
saval hi nahi balke unlogo ka hal ye he ke nek amal 
aanjam dene ke baad is baat se dare rehte he ke pata 
nahi hamara ye amal Allah ki baragah me kabul bhi 
huva ya nahi Allah ke darbar ki shaan ke mutabik he 
bhi ya nahi kahi aisa na ho ke munh par mar diya jaye 
isliye hame bhi un kefiyat ke sath ibadat ka ehtemam 
Karna chahiye. 


Hamare Muashare Ki Aam Vaba 
Aaj ham me ek badi musibat ye he ke mubarak raat 
hoti he to kehte he ke badi raat he jago halake jagne 


ka matlab sirf jagna nahi he balke jag kar ibadat karna 
he bahut se log sirf jagne hi ko kafi samazte he aur 
kisi bhi tarike se vakt guzari majlis baazi latifa baazi 
aur pata nahi kaise kaise kamo me mashgul ho jaate 
he baaz log gunaho me mashgul ho jaate he navjavan 
motor cycle lekar ghumne nikal jaate he choppati ke 
chakkar lagate he ye sab bilkul galat tarike he arey 
Allah ke bando agar yahi sab karna tha to fir tu so 
gaya hote ye jiyada achchha tha. 

Ye raat sirf jagne ki nahi he aur sirf jagna maksud bhi 
nahi he balke maksud to ibadat he agar jag kar usko 
jaye karna he to us ke bajaye adami so Jaye ye jiyada 
achchha he taake itna vakt gunaho se to apne apko 
bacha kar rakh sake. 

Shaikh Saadi (rh) ka vakiya pehle bhi kabhi suna 
chuka hu ke unko unke valid sahab ne bachpan hi se 
raat ko tahajjud me namaz ke liye uthne ki adat dali thi 
voh khud farmate he ke ek martba aisa huva ke ham 
tahajjud ki namaz ke liye uthe jab namaz se farig huye 
to dekha ke dusre log so rahe the me us vakt bachcha 
tha mene valid sahab se kaha ye log aise pade huye 
he jaise ke murde pade ho to valid sahab ne muz se 


kaha beta tu bhi agar soya rehta to jiyada achchha tha 
is baat se ke logo ki gibat me mashgul huva. 

To dar hakikat jagne ka matlab ye he ke Allah ki 
ibadat me mashgul huva jaye aur aisi mubarak raato 
aur aise mubarak avkat me chhote bade har gunah se 
apne aapko bachane ka khususiyat ke sath ehtemam 
karna chahiye khuda na kare un raato me agar koi 
adami gunah me mubtela ho gaya to jaise in raato me 
ibadat ka savab bahut bada he isi tarika se unme 
gunah ki vajah se vabal bhi bahut he jaise koi adami 
haram me jakar ibadat karega to ek lakh neki ka 
savab milta he isi tarah vaha agar gunah karega to 
gunah ka vabal bhi usi munasbat se huva karta he. 


Hazrat Aisha (rd) farmati he ke Nabie Karim 
sallallahu alaihi vasallam ka hal ye tha ke jab ramazan 
ka aakhri ashara ata tha to Nabie Karim sallallahu 
alaihi vasallam raat bhar ibadat me mashgul rehte the 
aur apne ghar valo ko bhi jagate the Nabie Karim 
sallallahu alaihi vasallam khud bhi khub koshish aur 
mehnat se kaam lete the aur Nabie Karim sallallahu 
alaihi vasallam ijar bandh liya karte the. (muttafakun 
alayahi hadish no. 1193) 


lfadat: isse ye bhi malum huva ke adami ko is baat ki 
taraf bhi tavajjuh karni chahiye bahut se Hazraat apne 
taur par to uska ehtemam karte he lekin apne ghar 
valo par tavajjuh nahi karte agarache unko puri raat 
na jagaye lekin targidb de kar kuchh na kuchh amal 
karvane ki adat dalni chahiye dhire dhire aadat pad 
jayegi yani kisi kaam ke liye kamar baandh lena aur 
bilkul tayyar ho jana. 


Hazrat Aisha (rd) farmati he ke Nabie Karim 
sallallahu alaihi vasallam ramazan ke mahine me 
ibadat vagaira me itni taklif uthate the ke ramazan ke 
alava me itni nahi uthate the aur ramazan ke aakhri 
ashara me to itni jiyada jo aur kisi din me nahi huva 
karati thi. (muslim hadish no. 1194) 

lfadat: jaisa ke upar batlaya tha ramazan ka mahina 
khas taur par vasul karne aur Allah ko razi karne ka 
mahina he isliye adami ko khas taur par ibadat ki taklif 
uthani chahiye aur isme bhi aakhri das raato me to 
aur jiyada ehtemam karna chahiye. 


Hazrat Aisha (rd) farmati he ke mene arz kiya e Allah 
ke Rasul! aap muze batlaye ke agar muze malum ho 


jaye ke kaunsi raat Shabe Kadar he to me usme khas 
taur par kaunsi duva maangu Nabie Karim sallallahu 
alaihi vasallam ne farmaya ye duva maango 
allahumma innaka afuvvun tuhibbul afva faafu anna, 
ae Allah tu maaf karne vala he maafi ko pasand karta 
he lihaza mere gunaho ko maaf karde. (tirmezi hadish 
no. 1195) lfadat: kurban jaiye hajraate Sahaba par ke 
mubarak raato me kiya maangna chahiye voh bhi 
unho ne Nabie Karim sallallahu alaihi vasallam se 
puchh liya aur Nabie Karim sallallahu alaihi vasallam 
ne voh batla diya fir bhi ham uska ehtemam nahi karte 
ham to apne taur par apne dimag me jin chizo ko liye 
bethe he unhi ko maangte rehte he Nabie Karim 
sallallahu alaihi vasallam ne jin chizo ki takid farmayi 
he aur jin chizo ki talim di he udhar hamara kabhi 
khyal bhi nahi jata. 

Is duva ke zariye itni badi chiz maangvai gayi he ke 
agar voh mil jaye to dono jahan ki Kamyabi mil gayi jo 
adami jahannam se dur kar diya gaya aur jannat me 
dakhil kiya gaya to vohi he hakiki kamayab Allah ki 
taraf se agar magfirat ka parvana mil jaye gunaho se 
maafi de di jaye to ye sabse badi kamyabi ki chiz he. 


Me ye nahi kehta ke meri ibadato ko kabul kar liya 
jaye balke meri gunaho par maafi ka kalam fer diya 
jaye to hakikat to ye he ke Allah ki taraf se magfirat 
ka parvana mil jaana ye bahut badi nemat he isliye 
magfirat ke talab karne ka khas ehtemam karna 
chahiye. 
Ham logo ka bhi ajib mijaaj bana huva he ke ham apni 
dunya ki idhar udhar ki saari chize maangte rehte he 
lekin bhule se bhi magfirat maangne ki taraf dhyan 
nahi jata hamari nigaho me bas maangne ke liye bhi 
dunya hi ki chize he aakhirat ki nemate aur Nabie 
Karim sallallahu alaihi vasallam ne jo chize maang 
kar batlayi he unki taraf bhi tavajjuh Karne ki zarurat 
he. 
Allah hame taufik ata faramaye. Amin. 

Allah hum sabko Ramazan ke har ek-ek lamhe ki kadardani nasib 


farmaye, aamin. Mujh na-chiz ko bhi apni duvao me yaad rakhna. 
Jazakumullahu khairan. 


